આ બધી બબાલો વધારવા કરતાં સરકારે દેશમાં સંતાપ ઘટાડવા માટે આર્ટિફિશિયલ શનિ બનાવવાની જરૂર છે. લોકો અત્યારે તાંબાના પાયે કે લોખંડના પાયે ચાલતી પનોતીઓનું ધનોતપનોત કાઢી નાખવા માટે સોનાના દાગીના ઘડાવવા જેટલો ખર્ચો કરી જ નાખે છે તેને બદલે સરકારને પૈસા આપીને આર્ટિફિશિયલ શનિને પોતાને અનુકૂળ એવાં સ્થાને ગોઠવી શકશે. આ રીતે સરકાર માટે કમાણીનો એક નવો સ્ત્રોત ઊભો થશે. શનિનું સેટિંગ પાર પાડી આપવાની લાઇનમાં એટલી અધધધ કમાણી છે કે સરકાર ધારે તો સમગ્ર દેશ માટે એક નહીં પણ રાજ્યે રાજ્યે પણ આર્ટિફિશિયલ શનિ બનાવી શકશે. નેતાઓ ભવિષ્યની ચૂંટણીઓમાં દરેક જ્ઞાતિ, જિલ્લા, વ્યવસાય જૂથ, ધર્મ, કે વયજૂથના લોકોને તેમના માટે ખાસ એક્સ્ક્લુઝિવ આર્ટિફિશિયલ શનિ બનાવી દેવાનાં વચનો આપી શકશે.